સવારે 8:30 વાગ્યે વાંડુર બીચ ઉપર ગયા. પોર્ટબ્લેરથી આ બીચ 30 કિ.મી. દક્ષિણે છે. આ બીચ ખૂબ જ સુંદર છે. દરિયાનો તટ વિશાળ અને રમ્ય છે. ત્યાંથી બોટમાં દરિયાની અંદર કોરલ (પરવાળાં), માછલી તથા દરિયાઈ જીવો જોવા ગયા. આ બોટનું તળિયું કાચનું હતું, જેમાંથી રંગબેરંગી અને વિવિધ આકારના કોરલસમૂહ દેખાતા હતા. આ બીચ પર Snorkeiling એટલે શરીર પર ફલોટિંગ રિંગ પહેરીને, મોં તથા નાક પર માસ્ક અને ચશ્માં પહેરી તથા હવા માટે પાણીની બહાર ટ્યુબ રાખીને ડૂબકી લગાવીને અંદરના કોરલ અને માછલીઓ જોવા માટે લઈ જવામાં આવે છે. દરિયામાં થોડે અંતરે હોડી દ્વારા જઈ એમાંથી ઊતરીને Snorkeiling કરવાની મજા આવી. ત્રણ મિત્રોએ આનો આનંદ માણ્યો. પ્રથમ વાર જ આનો અનુભવ લેવાનો હતો એટલે થોડો ડર અને ભય લાગતા હતા. સાથે એક માણસ રહેતો હોવાથી તથા શરીર પર ફલોટિંગ રિંગ રાખી હોવાથી આમાં કોઈ ડર રાખવાની જરૂર નથી. દરેક જણ આનો અનુભવ કરી શકે છે. દરિયાની અંદર જવાથી ખૂબ જ સુંદર કોરલના સમૂહો તથા વિવિધ રંગવાળી માછલી જોવા મળે છે. ખૂબ જ રોમાંચક અનુભવ રહ્યો.